EU-Kommissionen har onsdag godkendt en ordning om mærkning af alle produkter, der stammer fra israelske bosættelser.

Ordningen betyder, at produkter fra israelske bosættelser på den besatte Vestbred fremover skal mærkes, skriver Reuters.

Baggrunden for mærkningsordningen er, at EU ikke anerkender Israels besættelse af Vestbredden, Gaza, Østjerusalem og Golanhøjderne.

Mærkningen skal således hjælpe forbrugerne til at kunne skelne mellem produkter fra besatte og ikke-besatte områder, lyder argumentationen fra EU.

Israel har protesteret skarpt over for mærkningsordningen og sagt, at den vil skade forholdet mellem Israel og EU.

EU importerer årligt produkter for omkring 1,7 milliarder kroner fra israelske bosættelser på Vestbredden.

BNB/Reuters